Eldar Hagen

Eldar Hagen (født 25. april 1918 i Ytre Rendal, død 16. januar 2009) var en norsk langrennsløper og kombinertløper. Han representerte Bækkelagets SK og Østerdølenes IL i Oslo.

Hagen var på Oslos lag som ble norske mestere i langrennsstafett i 1946. Året etter tok han bronsemedalje i NM i kombinert. Han var også en ivrig turlangrennsløper. I Birkebeinerrennet ble han nummer 3 totalt i 1946, og han greide merket til sammen 31 ganger.Lars Maanum i minneordet om Eldar Hagen, publisert av Bækkelagets Sportsklubb

Eldar Hagen drev sportsforretningen Eldar Hagen Sport i Oslo og ble i sin tid ansett som en spesialist på langrennsski.Ivar Halvorsen: Fra Ullevoldsæter til Blå-skia. Nittedal Historielag 2000. ISBN 82-995459-1-9 (s. 21, digitalisert av Nasjonalbiblioteket) Under 2. verdenskrig var han aktiv i motstandsbevegelsen og deltok blant annet som telegrafist i Operasjon Sunshine i 1944–45.Kåre Olav Solhjell: Bygdehistorie for Nore og Uvdal. Bind III 1940-1965. Nore og Uvdal kommune 2000. ISBN 82-92041-00-1 (s. 222, digitalisert av Nasjonalbiblioteket) Etter krigen ble han tildelt St. Olavsmedaljen med ekegren for sin innsats under krigen. 

Eldar Hagen var en av seks brødre som alle var skiløpere. Den mest kjente av dem var Oddbjørn Hagen, som ble både olympisk mester og verdensmester i kombinert. Også faren Einar Hagen var skiløper.

 Referanser 

 Kilder 
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Sør. Skiforlaget - Erling Ranheim, Oslo 1956 (s. 523, digitalisert av Nasjonalbiblioteket)
 Thorbjørn Bakken (red.): På ski i Hedmark i 100 år. Trysil-forlaget 1999. ISBN 82-91352-31-3 (s. 184 og 187, digitalisert av Nasjonalbiblioteket)
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Nord. Skiforlaget - Erling Ranheim, Oslo 1955 (s. 102-103, digitalisert av Nasjonalbiblioteket)
 Bækkelagets Sportsklubb, skigruppa: Vi minnes Eldar Hagen (minneord, 29. januar 2009, besøkt 3. november 2013)

 Eksterne lenker 
 NRK: Løypelyn på over 80 år (8. mars 2004)

Kategori:Norske langrennsløpere
Kategori:Norske kombinertløpere
Kategori:Norgesmestere i langrenn
Kategori:Medlemmer av Kompani Linge
Kategori:Telegrafister
Kategori:St. Olavsmedaljen med ekegren
Kategori:Personer fra Rendalen kommune
Kategori:Fødsler i 1918
Kategori:Dødsfall i 2009